《石板潭》
清代·徐灏

山行寻潺湲，曲折达石壁。飞瀑排空行，横流跨山脊。

来如洪涛排，去如巨壑窄。穷源有万派，到地只一脉。

水德乃至柔，石性本无隙。由来岁月久，遂致鬼神役。

蓄水成谾谼，穿石在涓滴。往闻云雷屯，欲与蛟龙敌。

至今风怒号，落叶满崖赤。浮岚远空尽，冻雪太始积。

喷沫散成丝，斜曛反相射。宛尔垂长虹，半规堕寒碧。

地籁争喧豗，人间自寥阒。默思沧溟深，浩浩云气白。

作者简介：徐灏，字子远，一字伯朱，号灵洲，番禺籍钱塘人。贡生，官广西知府。有《灵洲山人诗录》。